CELEX: E2015J0005
Language: fi
Date: 2015-12-16 00:00:00
Title: Tuomioistuimen tuomio, annettu 16 päivänä joulukuuta 2015, asiassa E-5/15 – Matja Kumba T M’bye ym. vastaan Stiftelsen Fossumkollektivet (direktiivi 2003/88/EY – työaika – työntekijöiden turvallisuuden ja terveyden suojelu – työajan järjestäminen – lepoajat – viikoittainen enimmäistyöaika – poikkeukset vähimmäislepoajoista – työntekijöiden suostumus – haitta)

5.1.2017   
            
            
               FI
            
            
               Euroopan unionin virallinen lehti
            
            
               C 2/3
            
         TUOMIOISTUIMEN TUOMIO,
   annettu 16 päivänä joulukuuta 2015,
   asiassa E-5/15
   Matja Kumba T M’bye ym. vastaan Stiftelsen Fossumkollektivet
   (direktiivi 2003/88/EY – työaika – työntekijöiden turvallisuuden ja terveyden suojelu – työajan järjestäminen – lepoajat – viikoittainen enimmäistyöaika – poikkeukset vähimmäislepoajoista – työntekijöiden suostumus – haitta)
   (2017/C 2/03)
   Asiassa E-5/15, Matja Kumba T M’bye ym. vastaan Stiftelsen Fossumkollektivet, Eidsivatingin laamanninoikeus (Eidsivating lagmannsrett) on esittänyt valvontaviranomaisen ja tuomioistuimen perustamisesta tehdyn EFTA-valtioiden välisen sopimuksen 34 artiklan nojalla tuomioistuimelle PYYNNÖN, joka koskee tietyistä työajan järjestämistä koskevista seikoista 4 päivänä marraskuuta 2003 annetun Euroopan parlamentin ja neuvoston direktiivin 2003/88/EY 6 artiklan ja 22 artiklan 1 kohdan a ja b alakohdan tulkintaa. EFTAn tuomioistuin, toimien kokoonpanossa Carl Baudenbacher, presidentti, sekä tuomarit Per Christiansen ja Páll Hreinsson (esittelevä tuomari), on antanut 16 päivänä joulukuuta 2015 tuomion, jonka tuomiolauselma on seuraava:
   
               1.
            
            
               Tukiasuntojärjestelyssä noudatettava keskimääräinen 84 tunnin viikkotyöaika on direktiivin 2003/88/EY 6 artiklan mukainen kyseisen direktiivin 22 artiklan 1 kohdan a alakohdassa tarkoitetuissa olosuhteissa edellyttäen, että työntekijä on nimenomaisesti, vapaasti ja erikseen suostunut tällaiseen työskentelyyn ja työntekijän turvallisuuden ja terveyden suojelua koskevia yleisiä periaatteita noudatetaan. Tästä seuraa, että jos ETA-valtio päättää käyttää direktiivin 22 artiklan 1 kohdassa säädettyä mahdollisuutta, kansallisen lainsäätäjän on otettava huomioon työntekijöiden fyysinen ja henkinen hyvinvointi. Tällainen työaikajärjestely on sopusoinnussa direktiivin 3 ja 5 artiklan kanssa kuitenkin vain, jos poikkeuksen soveltamisedellytykset, joista säädetään 17 artiklan 2 kohdassa, yhdessä 17 artiklan 3 kohdan c alakohdan i alakohdan kanssa, täyttyvät.
            
         
               2.
            
            
               Kansallinen säännös, jonka mukaan työntekijän suostumusta työskennellä yli 60 tuntia viikossa tukiasuntojärjestelyssä ei voida kumota, on sopusoinnussa direktiivin 6 ja 22 artiklan kanssa edellyttäen, että työntekijöiden terveyttä ja turvallisuutta koskevia yleisiä periaatteita noudatetaan.
            
         
               3.
            
            
               Irtisanomista ja työntekijän uudelleen palkkaamista koskevaa, uusiin ehtoihin perustuvaa työtarjousta työntekijän kieltäydyttyä suostumasta yli 48 tunnin työaikaan seitsemän päivän aikana ei pidetä direktiivin 22 artiklan 1 kohdan b alakohdassa tarkoitettuna haittana, jos työsuhteen päättyminen perustuu syihin, jotka ovat täysin riippumattomia siitä, että työntekijä kieltäytyy tekemästä lisätyötä.